Ալեքսանդր Բուսիգին

Ալեքսանդր Իվանովիչ Բուսիգին (, ), խորհրդային ռուս արձակագիր, ակնարկագիր, «На подъёме» հյուսիսկովկասյան ամսագրի գլխավոր խմբագիր, Ռուսաստանի քաղաքացիական և Երկրորդ համաշխարհային պատերազմների մասնակից։

Կենսագրություն 
Ալեքսանդր Բուսիգինը ծնվել է 1900 թվականին Դոնի Ռոստովում՝ աշխատավորի ընտանիքում։ 1915-1924 թվականներին աշխատել է Վլադիկավկազի երկաթուղային ճանապարհների արհեստանոցներում։ Ռուսաստանի քաղաքացիական պատերազմի ժամանակ եղել է զրահագնացքի զինվոր։ Պատերազմի ավարտից հետո վերադարձել է արհեստանոցներ։ Հետագայում զբաղվել է լրագրությամբ և գրական աշխատանքով, նախ եղել է աշխատանքային թղթակից, ապա՝ «Սովետսկի Յուգ» թերթի խմբագրության գրական աշխատակից։ Բուսիգինը իր առաջին ակնարկներն ու կարճ պատմությունները հրատարակել է 1923 թվականին։

Բուսիգինը եղել է Դոնի Ռոստովում և Հյուսիսային Կովկասում Պրոլետարական գրողների հյուսիսկովկասյան ասոցիացիայի կազմակերպիչներից մեկը (СКАПП), որի շրջանակներում համագործակցել է Վլադիմիր Կիրշոնի, Միխայիլ Շոլոխովի, Ալեքսանդր Ֆադեևի, Վլադիմիր Ստավսկու հետ։ 1924-1926 թվականներին լույս են տեսել Բուսիգինի «Երկուսը», «Վրեժ լուծեց», «Կրեմնյովկա ավան» պատմվածքները։ 1920-ական թվականների կեսերից եղել է «На подъёме» հյուսիսկովկասյան ամսագրի գլխավոր խմբագիրը։ Եղել է Միխայել Շոլոխովի մտերիմ ընկերը։

Բուսիգինը եղել է 1934 թվականի օգոստոսին կայացած Խորհրդային գրողների համամիութենական համագումարի պատվիրակ։

1928 թվականին «Մոսկվայի աշխատավոր» հրատարակչությունը հրատարակել է «Պողպատը թրծվել է» գիրքը։ Երկրորդ համաշխարհային պատերազմի Արևելյան ռազմաճակատի («Հայրենական մեծ պատերազմ», 1941-1945) գործողություններից առաջ Բուսիգինն աշխատել է «Բեսերգենևների ընտանիքը» վեպի վրա, սակայն չի ավարտել այն։ Գրականագետների խմբի և բանակային թերթի խմբագրության կազմի հետ մեկնել է Արևմտյան ռազմաճակատ, եղել «К победе» ռազմական թերթի թղթակից, մարտնչել է Սմոլենսկի անտառներում։ 1941 թվականի հոկտեմբերին ճակատամարտում լրջորեն վնասվել են նրա երկու ոտքերը, սակայն իր մեջ ուժ է գտել սողալով հասնել մինչև գնդացիրը, որի հաշվարկը ոչնչացրել էր հակառակորդի ականը և, փակելով ընկերների նահանջը, մինչև վերջին փամփուշտը կրակել է միայնակ։

Հիշատակ 
Ռոստովի լոկոմոտիվների վերականգնման գործարանի մուտքի մոտ տեղադրվել է հուշատախտակ.

Ծանոթագրություններ 

Ռուս գրողներ
Ռուս արձակագիրներ
Ռուսաստանի քաղաքացիական պատերազմի մասնակիցներ
Հայրենական մեծ պատերազմի մասնակիցներ
ԽՍՀՄ գրողների միության անդամներ
Խորհրդային գրողներ
Խորհրդային խմբագիրներ